ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1305/96 υποβολή: Johanna Maij-Weggen (PPE) προς την Επιτροπή (22 Μαΐου 1996)

Θέμα: Η σύλληψη τεσσάρων δημοσιογράφων στην Τουρκία

1. Γνωρίζει η Επιτροπή ότι τη νύχτα της 3ης Μαΐου ε.ε. συνελλήφθησαν τέσσερις Τούρκοι δημοσιογράφοι της εβδομαδιαίας εφημερίδας «Alinteri», συγκεκριμένα οι Sabiha Budak, Filiz Uziurk, Mehtap Kyruηay και Incigul Basel;

2. Γνωρίζει η Επιτροπή ότι ο κ. Incigul Basel μεταφέρθηκε αργότερα σε νοσοκομείο όπου εκφράζονται υπόνοιες ότι υπέστη βασανιστήρια;

3. Γνωρίζει η Επιτροπή ότι οι άλλοι τρεις δημοσιογράφοι έχουν εξαφανισθεί και ότι κατά το παρελθόν έχει επανειλημμένως συμβεί να εξαφανίζονται Τούρκοι πολίτες μετά τις σύλληψή τους;

4. Είναι διατεθειμένη η Επιτροπή να ζητήσει επειγόντως από τις τουρκικές αρχές, διευκρινήσεις σχετικά με τις ως άνω συλλήψεις, μεταξύ άλλων υπό το πρίσμα του άρθρου 10 της Ευρωπαϊκής Σύμβασης για τα Δικαιώματα του Ανθρώπου που έχει ενσωματωθεί στην τουρκική νομοθεσία και εγγυάται την ελευθερία της έκφρασης;

Απάντηση του κ. Van den Broek εξ ονόματος της Επιτροπής (24 Ιουνίου 1996)

Η Επιτροπή ζήτησε από τις τουρκικές αρχές πληροφορίες σχετικά με τα γεγονότα που περιγράφει το Αξιότιμο Μέλος του Κοινοβουλίου.

Μόλις αυτές οι πληροφορίες ανακοινωθούν στην Επιτροπή, θα διαβιβαστούν στο Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-0853/96 υποβολή: Leen van der Waal (EDN) προς την Επιτροπή (12 Απριλίου 1996)

Θέμα: Αναγκαστική διακοπή εκπομπών θρησκευτικού ραδιοσταθμού στη Ρουμανία

Σύμφωνα με ανταποκρίσεις της ολλανδικής εφημερίδας «Dagblad» και πληροφορίες της ολλανδικής οργάνωσης «Δορκάς - βοήθεια για τους κατατρεγμένους», το ρουμανικό κυβερνητικό όργανο «Εθνικό Συμβούλιο για τις άδειες εκπομπών» αποφάσισε να αφαιρέσει τα δικαιώματα εκπομπής από δυο ραδιοσταθμούς του θρησκευτικού πομπού «η φωνή του Ευαγγελίου» στο Βουκουρέστι και στην Cluj-Napoca. Οι ραδιοσταθμοί στην Τιμισοάρα και την Suceava απειλήθηκαν επίσης με κλείσιμο. Αυτό συνέβη, παρότι το Συμβούλιο για τις άδειες εκπομπών είχε πάρει απόφαση το 1989 να χορηγήσει δικαιώματα εμπομπής για πέντε χρόνια στην Ευαγγελική Συμμαχία για τη Ρουμανία, όπου έχουν συνασπιστεί διάφορες θρησκευτικές ομάδες.

1. Μπορεί η Επιτροπή να επιβεβαιώσει αυτές τις πληροφορίες;

2. Συμμερίζεται η Επιτροπή την άποψή μου ότι αυτά τα μέτρα έρχονται σε αντίθεση με τα διεθνώς αναγνωρισμένα και σύμφωνα με τον ρουμανικό νόμο περί Τύπου και το Σύνταγμα κατοχυρωμένα δικαιώματα της θρησκευτικής ελευθερίας και της ελευθερίας έκφρασης γνώμης;

3. Είναι η Επιτροπή επίσης της άποψης ότι τα εν λόγω μέτρα δεν συμβιβάζονται με τις συμφωνίες μεταξύ Ρουμανίας και Ευρώπης;

4. Ποιά μέτρα προτίθεται να λάβει η Επιτροπή;

Απάντηση του κυρίου Van den Broek εξ ονόματος της Επιτροπής (10 Ιουνίου 1996)

Η Επιτροπή αντιλαμβάνεται ότι πρόκειται για τεχνικό πρόβλημα που αφορά την εξεύρεση συχνοτήτων με επαρκή ισχύ εκπομπής και όχι την ελευθερία έκφρασης. Οι αρχές της Ρουμανίας προσέφεραν νέα συχνότητα στην «Φωνή του Ευαγγελίου».
ΓΡΑΠΤΗ ΕΡΩΤΗΣΗ E-0946/96 υποβολή: Cristiana Muscardini (NI) προς την Επιτροπή (26 Απριλίου 1996)

Θέμα: Μόλυνση από τον ιό ΗIV και μεταμόσχευση οργάνων

Η δικαστική επικαιρότητα της Μπολόνια δίνει την αφορμή για την εντατικοποίηση των προληπτικών ενεργειών κατά του AIDS.

Δύο νεαρά άτομα υπέκυψαν σε σύντομο χρονικό διάστημα μετά την μεταμόσχευση νεφρού, ο οποίος προερχόταν από άλλο νεαρό άτομο, που είχε υποκύψει μετά από δυστύχημα.

Από τις αναλύσεις που πραγματοποιήθηκαν μετά θάνατον, προέκυψε ότι το άτομο αυτό έπασχε από AIDS. Βεβαίως, η δικαιοσύνη ακολουθεί τη δική της οδό για να καθορίσει τις ευθύνες ως προς το συμβάν, αλλά θα ήταν εξίσου φυσικό, προκειμένου να αποφεύγονται οι μολύνσεις από τον ιό HIV, να επιβληθεί, και όχι μόνο με κανόνες δεοντολογίας αλλά και με ρητή ρύθμιση, η υποχρέωση διεξαγωγής προληπτικού τεστ στα αφαιρούμενα όργανα που προορίζονται για μεταμόσχευση.

Με βάση τα ανωτέρω, δεν κρίνει η Επιτροπή σκόπιμο να υπενθυμίσει στα κράτη μέλη, στο πλαίσιο των δράσεων και των εκστρατειών της κατά του ΑIDS, την υποχρέωση διενέργειας υποχρεωτικών προληπτικών τεστ, λαμβανομένου υπόψη, μεταξύ άλλων, ότι συχνά η αφαίρεση των προς μεταμόσχευση οργάνων πραγματοποιείται σε άλλες χώρες;

Απάντηση του κ. Flynn εξ ονόματος της Επιτροπής (25 Ιουνίου 1996)

Το άρθρο 129 της συνθήκης ΕΚ σχετικά με τα κοινοτικά μέτρα στον τομέα της δημόσιας υγείας αποκλείει ρητά κάθε εναρμόνιση των νομοθετικών και των κανονιστικών διατάξεων των κρατών μελών. Κατά συνέπεια, η υποχρέωση της διεξαγωγής προκαταρκτικών δοκιμών κατά την αφαίρεση οργάνων υπόκειται στις κανονιστικές διατάξεις των κρατών μελών.

Το κοινοτικό πρόγραμμα δράσης που αφορά την πρόληψη του AIDS και άλλων μεταδοτικών ασθενειών, το οποίο εγκρίθηκε στις 29 Μαρτίου 1996 από το Κοινοβούλιο και το Συμβούλιο ((ΕΕ L 95, 16.4.1996. )), προβλέπει την παροχή υποστήριξης σε δραστηριότητες ανταλλαγής πληροφοριών και εμπειριών σχετικά με τις πολιτικές και τις πρακτικές που αφορούν τις δοκιμές για τον ιό της ανθρώπινης ανοσολογικής ανεπάρκειας (HIV) και την καθιέρωση κώδικα ορθών πρακτικών στον τομέα συτό. Στο πλαίσιο αυτό, η Επιτροπή μπορεί να προωθήσει μέτρα που στοχεύουν στο να επισημάνουν την αναγκαιότητα της διεξαγωγής τέτοιων δοκιμών στην περίπτωση της δωρεάς οργάνων, αίματος και σπέρματος.
ΓΡΑΠΤΗ ΕΡΩΤΗΣΗ E-1448/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: «Μαύροι και προδομένοι» - έγγραφο της ΤUC (Συνομοσπονδία Εργατικών Ενώσεων του ΗΒ), σχετικά με την εμπειρία μαύρων εργατών από την ανεργία και τις χαμηλές αμοιβές 1994-1995

Γνωρίζει η Επιτροπή ότι η TUC δημοσίευσε τον Οκτώβριο 1995 έγγραφο με τίτλο «Μαύροι και προδομένοι», το οποίο παρουσιάζει την εμπειρία μαύρων εργατών από την ανεργία και τις χαμηλές αμοιβές κατά την περίοδο 1994-1995;

Σύμφωνα με την έρευνα αυτή, το ποσοστό ανεργίας των μαύρων εργατών (18,8%) εξακολουθεί να είναι άνω του διπλασίου του αντίστοιχου για τους λευκούς εργάτες (8,1%), ότι οι εργάτες από το Πακιστάν και το Μπαγκλαντές έχουν το υψηλότερο ποσοστό ανεργίας (27,3%) και ακολουθούν οι μαύροι της Καραϊβικής (24,2%), ότι η ανεργία των μαύρων είναι πολύ πιθανό να παραμείνει μακρά ανεργία (60% μαύρων της Καραϊβικής έναντι του 44% των λευκών εργατών), και ότι το ποσοστό ανεργίας είναι υψηλότερο στους νεαρούς μαύρους (πάνω από το ήμισυ των μαύρων της Καραϊβικής ηλικίας από 16 έως 24 ετών είναι άνεργοι).

Λαμβάνοντας υπόψη αυτά τα τρομακτικά ποσοστά ανεργίας τί μέτρα προτίθεται να λάβει η Επιτροπή για να βοηθήσει τους μαύρους ανέργους εργάτες σε ολόκληρη την Ευρωπαϊκή Ένωση;

Απάντηση του κ. Flynn εξ ονόματος της Επιτροπής (8 Ιουλίου 1996)

Στις 25 Οκτωβρίου 1995, οι κοινωνικοί εταίροι ενέκριναν κοινή δήλωση σχετικά με την πρόληψη των φυλετικών διακρίσεων και της ξενοφοβίας και με την προώθηση της ίσης μεταχείρισης στο χώρο εργασίας. Καθόλη τη διάρκεια της προπαρασκευαστικής φάσης, αυτή η πρωτοβουλία απολάμβανε της υποστήριξης της Επιτροπής και διατέθηκε περαιτέρω υποστήριξη για την προώθηση της εφαρμογής της.

Οι κοινωνικοί εταίροι εtοιμάζουν σύνθεση παραδειγμάτων oρθής πρακτικής, με την υποστήριξη του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας, ενώ η Επιτροπή υποστηρίζει σχέδια για την προώθηση της ανάπτυξης καινοτόμων επενδύσεων.

Επιπλέον η Επιτροπή, θέσπισε, εγκρίνοντας στις 08.05.1996 την ανακοίνωσή της προς τα κράτη μέλη σχετικά με την αναθεωρημένη μορφή της κοινοτικής πρωτοβουλίας «Απασχόληση και ανάπτυξη του ανθρώπινου δυναμικού», νέο πρόγραμμα Integra το οποίο αποσκοπεί στη βελτίωση της πρόσβασης στην αγορά εργασίας και των δυνατοτήτων απασχόλησης των ευάλωτων ομάδων. Στο Integra, η έμφαση δίνεται σαφώς στην αντιμετώπιση των συγκεκριμένων αναγκών των μεταναστών και των προσφύγων οι οποίοι αποτελούν εύκολα θύματα των διακρίσεων στην αγορά εργασίας λόγω της αναζωπύρωσης του ρατσισμού, της ξενοφοβίας και του αντισημιτισμού. Στο πρόγραμμα αυτό διατίθεται για την περίοδο 1994-1999 κοινοτική χρηματοδότηση ύψους 385 εκατ. ECU.
ΓΡΑΠΤΗ ΕΡΩΤΗΣΗ E-1127/96 υποβολή: Cristiana Muscardini (NI) προς την Επιτροπή (13 Μαΐου 1996)

Θέμα: Επέκταση του Κέντρου Jean Monnet

Στην απάντησή της στην ερώτηση 0415/96 ((ΕΕ C 217 της 26.7.1996, σελ. 36.)), η Επιτροπή δεν απαντά εκτενώς στο πρώτο σκέλος της ερώτησης του κ. Marco Cellai, δηλαδή εάν αληθεύει ότι ζητήθηκε δικαίωμα προαίρεσης για την επέκταση του Jean-Monnet.

Σε ό, τι αφορά το τρίτο σκέλος της ερώτησης, η Επιτροπή αναφέρει ότι οι δαπάνες που αφορούν την ανάλυση των προδιαγραφών και την επίβλεψη της κατασκευής του κτηρίου Hochtief είναι πάντοτε απαραίτητες. Ως εκ τούτου, ερωτώ:

1. Γιατί δαπανώνται τόσο υψηλά ποσά για την ανάλυση των προδιαγραφών, εφόσον είναι γνωστό ότι το κτήριο Hochtief θα στεγάσει στο ισόγειό του ένα τεράστιο σουπερμάρκετ;

2. Προβλέπουν οι αναλύσεις της Επιτροπής τη συνύπαρξη στο ίδιο κτήριο ιδιωτικών εμπορικών χώρων μεγάλων διαστάσεων και γραφείων για 800 υπαλλήλους;

3. Είναι απαραίτητη η διάθεση κονδυλίων για τον έλεγχο του συγκεκριμένου σκέλους των προδιαγραφών;

Απάντηση του κ. Liikanen εξ ονόματος της Επιτροπής (6 Ιουνίου 1996)

Η Επιτροπή επιβεβαίωσε το ενδιαφέρον της να διαθέτει κάποτε ένα κτίριο σε οικόπεδο όσο το δυνατόν πλησιέστερο προς το παρόν κτίριο. Ωστόσο δεν έχει εγκριθεί κανένα σχέδιο όσον αφορά την επέκταση αυτή του κτιρίου Jean Monnet ούτε ζητήθηκε επίσημα προαίρεση.

Όσον αφορά τις αναγκαίες δαπάνες, η ανάλυση των συγγραφών υποχρεώσεων και η παρακολούθηση της κατασκευής του κτιρίου Hochtief αποσκοπούν κυρίως στο να μπορεί η Επιτροπή να είναι βέβαιη ότι πληρούνται οι απαραίτητες προϋποθέσεις για τη στέγαση του προσωπικού της.

Η Επιτροπή επιθυμεί να διασφαλίσει ότι οι εμπορικοί χώροι και οι χώροι όπου θα στεγασθεί η ίδια είναι εντελώς ανεξάρτητοι και ότι η γειτνίασή τους δεν επηρεάζει την ασφάλεια και τις συνθήκες εργασίας των υπαλλήλων. Τα ίδια μέτρα λαμβάνονται όταν τα κτίρια ευρίσκονται στο κέντρο της πόλης και ενδιάμεσα στεγάζονται τρίτοι.
ΓΡΑΠΤΗ ΕΡΩΤΗΣΗ E-0864/96 υποβολή: Miguel Arias Caρete (PPE) προς την Επιτροπή (12 Απριλίου 1996)

Θέμα: Εισαγωγές σκόρδου από την Κίνα και το Βιετνάμ

Το 1993 θεσπίσθηκε καθεστώς πιστοποιητικών εισαγωγής και ρήτρα διασφάλισης σε ό,τι αφορά τις εισαγωγές σκόρδου από την Κίνα και το Βιετνάμ. Τούτο έγινε λόγω της κρίσης που διέρχοντο οι κοινοτικοί παραγωγοί, δεδομένου ότι η τιμή του σκόρδου που προέρχεται από τις χώρες αυτές είναι πολύ κατώτερη του κόστους της κοινοτικής παραγωγής. Η δυσχερής θέση των κοινοτικών παραγωγών σκόρδου δεν έχει ακόμη βελτιωθεί, αλλά η περίοδος εφαρμογής των μέτρων αυτών λήγει στις 31 Μαΐου 1996. Πέραν δε τούτου, έχουν διαπιστωθεί ατασθαλίες όσον αφορά την πραγματική προέλευση των εισαγομένων προϊόντων, ιδίως αυτών από την Ταϊβάν.

Με βάση τα ανωτέρω,

προτίθεται η Επιτροπή να παρατείνει την ισχύ της ρήτρας διασφάλισης για τις εισαγωγές σκόρδου από την Κίνα και το Βιετνάμ;

Τι μέτρα προτίθεται να λάβει για να διασφαλίσει τον αποτελεσματικό έλεγχο της πραγματικής προέλευσης των εισαγομένων προϊόντων;

Απάντηση του κ. Fischler εξ ονόματος της Επιτροπής (15 Μαΐου 1996)

Η Επιτροπή επί του παρόντος εξετάζει την εξέλιξη της περιόδου εμπορίας 1995-1996 στον τομέα των σκόρδων και των αποτελεσμάτων της εφαρμογής των μέτρων προστασίας που ελήφθησαν σχετικά με τις εισαγωγές καταγωγής Κίνας και Βιετνάμ.

Η άσκηση αυτή δεν έχει λήξει. Μετά το πέρας της η Επιτροπή θα αποφανθεί σχετικά με τα μέτρα που θα ληφθούν για την περίοδο 1996-1997.

Σχετικά με τα ερωτήματα που αφορούν την καταγωγή του προϊόντος, η Επιτροπή υπενθυμίζει τον κανονισμό (ΕΚ) αριθ. 1084/95 ((ΕΕ L 109 της 16.5.1995. )) σύμφωνα με τον οποίο προβλέπεται, για τα εισαγόμενα από την Ταϊβάν σκόρδα, πιστοποιητικό καταγωγής το οποίο συντάσσεται από τις αρχές της Ταϊβάν. Το πιστοποιητικό αυτό έχει ως στόχο τη βεβαίωση της καταγωγής του προϊόντος.
ΓΡΑΠΤΗ ΕΡΩΤΗΣΗ E-1342/96 υποβολή: Jean-Yves Le Gallou (NI) προς την Επιτροπή (3 Iουνίου 1996)

Θέμα: Kοινοτικές επιχορηγήσεις προς συλλόγους, μη κυβερνητικές οργανώσεις και διάφορους οργανισμούς

Γνωρίζει η Επιτροπή για το οικονομικό έτος 1995 τον ακριβή αριθμό συλλόγων, μη κυβερνητικών οργανώσεων ή οργανισμών οι οποίοι εισπράτουν επιχορηγήσεις στο πλαίσιο του κοινοτικού προϋπολογισμού;

Δύναται να τους ταξινομήσει στον προϋπολογισμό κατά κεφάλαια ή κύριες υποδιαιρέσεις;

Απάντηση του κ. Liikanen εξ ονόματος της Επιτροπής (16 Ιουλίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-0811/96 υποβολή: David Hallam (PSE) προς την Επιτροπή (26 Μαρτίου 1996)

Θέμα: Επιδοτήσεις που χορηγεί η Ευρωπαϊκή Ένωση στη βιομηχανία χαλιών

Μαζικές απώλειες θέσεων εργασίας έχουν σημειωθεί τελευταία στη βιομηχανία χαλιών στο Wyre Forest της εκλογικής μου περιφέρειας.

Οι κατασκευαστές υποστηρίζουν ότι υφίστανται σκληρό ανταγωνισμό, στην βορειοαμερικανική αγορά, από την επιχείρηση Ulster Carpets στο Portadown της Βορείου Ιρλανδίας.

Πόσο μεγάλες επιδοτήσεις έχουν χορηγηθεί στην Ulster Carpets από την Ευρωπαϊκή Ένωση;

Για ποιό σκοπό χορηγήθηκαν οι επιδοτήσεις αυτές και, όταν χορηγήθηκαν, ελήφθη καθόλου υπόψη ο ενδεχόμενος αντίκτυπός τους στις θέσεις εργασίας σε άλλες περιοχές του Ηνωμένου Βασιλείου ή της Ευρωπαϊκής Ένωσης;

Συμπληρωματική απάντηση του κ. Flynn εξ ονόματος της Επιτροπής (17 Ιουνίου 1996)

Η Επιτροπή έχει διαπιστώσει από τη σχετική αρχή της Β. Ιρλανδίας (The Training and Employment agency) ότι το εργοστάσιο υφαντουργίας Ulster Carpet Mills του Portadown έχει επωφεληθεί βοήθειας από το Ευρωπαϊκό Κοινωνικό Ταμείο (ΕΚΤ).

Το εργοστάσιο Ulster Carpet Mills έλαβε υποστήριξη του ΕΚΤ από το μέτρο, κατάρτιση εργατικού δυναμικού και επιχειρηματικών θεμάτων του υποπρογράμματος οικονομικής ανάπτυξης του ενιαίου προγραμματικού εγγράφου στο πλαίσιο του «πρόργαμμα ανάπτυξης εταιρειών» του οργανισμού κατάρτισης και απασχόλησης. Ο οργανισμός κατάρτισης και απασχόλησης ενημέρωσε την Επιτροπή ότι η εταιρεία έλαβε βοήθεια ΕΚΤ που ανέρχεται σε £ 146.064 για το 1994 και 1995. Αυτή η υποστήριξη βοήθησε την Ulster Carpet Mills να αναλάβει δομημένη και συστηματική επισκόπηση των αναγκών κατάρτισης και ανάπτυξης με στόχο την αναβάθμιση των δεξιοτήτων του εργατικου δυναμικού της εταιρείας.

Σύμφωνα με το άρθρο 7 του καν. (ΕΟΚ) 2052/88 όπως τροποποιήθηκε ((ΕΕ L 193 της 31.7.1993. )), τα οικονομικά μέτρα από τα Διαρθρωτικά Ταμεία πρέπει να συμφωνούν με τις διατάξεις των Συνθηκών, με τα εγκεκριμένα όργανα που ισχύουν στο εξής και με τις πολιτικές της Κοινότητας. Σ' αυτό το πλαίσιο, το ενιαίο προγραμματικό έγγραφο για τη Β. Ιρλανδία αναφέρει τις απαιτήσεις των κανόνων ανταγωνισμού, τις οποίες ακολουθούν τα κράτη μέλη στην εφαρμογή των μέτρων του Διαρθρωτικού Ταμείου.
ΓΡΑΠΤΗ ΕΡΩΤΗΣΗ E-1052/96 υποβολή: Susan Waddington (PSE) προς την Επιτροπή (13 Μαΐου 1996)

Θέμα: Οργάνωση της χρηματοδοτήσεως του στόχου 3 επί περιφερειακής βάσεως στο Ηνωμένο Βασίλειο

Πολλές μη κυβερνητικές οργανώσεις στο Ηνωμένο Βασίλειο είναι της γνώμης ότι η προτεινόμενη οργάνωση των πόρων που χορηγούνται στον στόχο 3 επί περιφερειακής βάσεως θα οδηγήσει στον αποκλεισμό δράσεων που διοργανώνονται υπέρ συγκεκριμένων ειδικών ομάδων, όπως υπέρ των γυναικών ή εθνοτικών μειονοτήτων 7 τούτο διότι οι ενέργειες αυτές, μολονότι είναι πολύ επιτυχείς, αντιμετωπίζονται συχνά ως μη αποφέρουσες οφέλη εν συγκρίσει προς τα χρήματα που απορροφούν. Έχει λοιπόν προταθεί να διατηρηθεί κάποιας μορφής τομεακός συντονισμός σε επίπεδο κράτους μέλους για να εξασφαλισθεί ότι παραμένει δυνατή η χρηματοδότηση αυτών των ομάδων.

Τί φρονεί η Επιτροπή σχετικά με τις ως άνω επικρίσεις και την οργάνωση επί περιφερειακής βάσεως;

Απάντηση του κ. Flynn εξ ονόματος της Επιτροπής (31 Μαΐου 1996)

Οι αρχές του Ηνωμένου Βασιλείου υπέβαλαν στην Ευρωπαϊκή Επιτροπή το σχέδιό τους όσον αφορά τον στόχο 3 για την περίοδο 1997-1999, γεγονός που αποτελεί το υπόβαθρο των συζητήσεων που διεξάγονται σήμερα σχετικά με τις δραστηριότητες του Ευρωπαϊκού Κοινωνικού Ταμείου (Ε.Κ.Τ.) επί περιφερειακής βάσης στο Ηνωμένο Βασίλειο. Το σχέδιο αυτό αποτέλεσε τη βάση για τις διαπραγματεύσεις όσον αφορά το νέο ενιαίο έγγραφο προγραμματισμού (Ε.Ε.Π.) για το 1997-1999, οι οποίες θα γίνουν τους επόμενους μήνες.

Είναι ήδη φανερό ότι το νέο Ε.Ε.Π., σύμφωνα με την αρχή της εταιρικής σχέσης, θα περιλαμβάνει συγκεκριμένες ρυθμίσεις για την από κοινού ανατιθέμενη διαχείριση του προγράμματος. Όπως ισχύει και για όλα τα ενιαία έγγραφα προγραμματισμού, η επιτροπή παρακολούθησης του Ε.Ε.Π. θα είναι η αρμόδια αρχή. Η Ευρωπαϊκή Επιτροπή εκπροσωπείται σε όλες αυτές τις επιτροπές παρακολούθησης, δεν έχει όμως ιδιαίτερη δικαιοδοσία ως προς την επιλογή των έργων που γίνεται με αυστηρά κριτήρια επιλογής.

Κατά τον καθορισμό των κριτηρίων επιλογής των έργων, η Ευρωπαϊκή Επιτροπή θα εξακολουθήσει να εξασφαλίζει ότι κατά την εταιρική σχέση λαμβάνονται υπόψη και άλλοι παράγοντες πέρα από το κόστος. Η Ευρωπαϊκή Επιτροπή πιστεύει ότι τα κριτήρια επιλογής των έργων που συμφωνούνται σε περιφερειακό επίπεδο και σε ευρύ εθνικό πλαίσιο θα αυξήσουν τη διαφάνεια των διαδικασιών επιλογής των έργων. Εξάλλου, τέτοια κριτήρια πρέπει επίσης να εκτιμούν το βαθμό που έργα υψηλής ποιότητας ανταποκρίνονται στις ανάγκες των κύριων ομάδων που επιδιώκεται να καλυφθούν ως επιμέρους στόχοι, οι οποίες προσδιορίζονται στο Ε.Ε.Π. 3. Η Ευρωπαϊκή Επιτροπή είναι αμετακίνητη στην άποψή της ότι το νέο Ε.Ε.Π. πρέπει να διευκολύνει την καθιέρωση προγραμμάτων υψηλής ποιότητας που να ανταποκρίνονται στις σαφώς προσδιορισμένες ανάγκες των μακράς διάρκειας ανέργων, των νεαρών ανέργων με ελάχιστα ή καθόλου επαγγελματικά προσόντα, των ατόμων που κινδυνεύουν να αποκλεισθούν από την αγορά εργασίας (συμπεριλαμβανομένων των εθνικών μειονοτήτων), και των πιθανών δικαιούχων μέτρων υπέρ της ισότητας των ευκαιριών.
ΓΡΑΠΤΗ ΕΡΩΤΗΣΗ E-1154/96 υποβολή: Luigi Florio (UPE) προς την Επιτροπή (15 Μαΐου 1996)

Θέμα: Παρέμβαση του Προέδρου Σαντέρ στη Μπανκόγκ

Ανταποκρίνονται στην πραγματικότητα τα όσα δημοσιεύθηκαν στην ιταλική εφημερίδα «La Stampa» στις 12.04.1996 και συγκεκριμένα στο κύριο άρθρο που υπογράφει η Barbara Spinelli σύμφωνα με το οποίο ο Πρόεδρος Σαντέρ κατά την Ευρασιατική Διάσκεψη της Μπανκόγκ την 1η Μαρτίου δήλωσε επί λέξει: «Δεν προτιθέμεθα να προκαλέσουμε την οποιαδήποτε σύγκρουση για τα ανθρώπινα δικαιώματα: επί των θεμάτων αυτών θα μπορέσουμε να μιλήσουμε μόνον όταν οικοδομηθούν γέφυρες, συμμαχίες»;

Εάν η δήλωση αυτή έγινε πράγματι ποιά είναι η ακριβής σημασία της που φαίνεται να έρχεται σε πλήρη αντίθεση με την πολιτική του σεβασμού και διάδοσης των ανθρωπίνων που ανέκαθεν ακολουθούν οι ευρωπαϊκές δημοκρατίες οι οποίες αναγνωρίζονται στην ΕΕ;

Απάντηση του κ. Marνn εξ ονόματος της Επιτροπής (12 Ιουνίου 1996)

Στην Ευρω-ασιατική συνάντηση (ASEM) που έλαβε χώρα στη Μπανγκόκ, και μετέπειτα, ο Πρόεδρος της Επιτροπής τόνισε ότι οι συζητήσεις για τα δικαιώματα του ανθρώπου μεταξύ της Ευρώπης και της Ασίας πρέπει να συνεχιστούν με πνεύμα εποικοδομητικού διαλόγου και όχι αντιδραστικής κριτικής.

Αυτή η προσέγγιση επέτρεψε στη Διάσκεψη της Μπανγκόκ να ασχοληθεί απευθείας με αυτά τα θέματα σε συζητήσεις ολομέλειας καθώς και σε διμερείς συνομιλίες, ανεξάρτητα από τον προηγούμενο δισταγμό που έδειξαν ορισμένες ασιατικές χώρες στο να ασχοληθούν με θέματα που θεωρούσαν διαμφισβητούμενα. Ως παραδείγματα μπορούν να αναφερθούν οι συζητήσεις μεταξύ των επικεφαλής κρατών ή κυβερνήσεων της Γαλλίας και της Κίνας, και της Πορτογαλίας και Ινδονησίας, η αναφορά που έκανε ο πρόεδρος στη δήλωσή του κατά τη συνάντηση της Μπανγκόκ στη Οικουμενική Δήλωση για τα δικαιώματα του ανθρώπου και στη Δήλωση της Βιέννης, και την ιδιαίτερη δέσμευση που ανέλαβαν όλοι οι συμμετέχοντες στη Διάσκεψη της Μπανγκόκ (που αναφέρεται επίσης στη δήλωση του προέδρου), να ενισχύσουν τον πολιτικό διάλογο και να εμβαθύνουν τη συνεργασία μεταξύ της Ασίας και της Ευρώπης σε ευρύ φάσμα τομέων μεταξύ των οποίων συμπεριλαμβάνεται η προώθηση των θεμελιωδών δικαιωμάτων. Αυτός ο διάλογος θα αναπτυχθεί βεβαίως περαιτέρω σε μελλοντικές επαφές με τους εταίρους της ASEM, πράγμα που θα επιτρέψει να αντιμετωπιστούν αυτά τα σημαντικά θέματα με θετικό και εποικοδομητικό τρόπο.
ΓΡΑΠΤΗ ΕΡΩΤΗΣΗ E-1000/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Συμμόρφωση των χωρών της Λατινικής Αμερικής με τις συμβάσεις της Διεθνούς Οργάνωσης Εργασίας (ΔΟΕ)

Τι συζητήσεις έχει διεξάγει ή θα διεξάγει η Επιτροπή με τις κυβερνήσεις των χωρών της Λατινικής Αμερικής όσον αφορά τη συμμορφωσή τους με βασικές συμβάσεις της ΔΟΕ κατά της υποτέλειας και της απασχόλησης παιδιών, κατά των διακρίσεων, υπέρ της ελευθερίας συνεταιρισμού και υπέρ των δικαιωμάτων των αυτόχθονων λαών;

Προτίθεται η Επιτροπή να ενσωματώσει ρήτρα για την υπογραφή και τη συμμόρφωση με τις συμβάσεις αυτές ως προϋπόθεση σύναψης κάθε μελλοντικής διμερούς συμφωνίας μεταξύ της ΕΕ και των χωρών αυτών, μεμονωμένα ή στο σύνολό τους;

Προτίθεται επίσης η Επιτροπή να ασκήσει πίεση στο Διεθνή Οργανισμό Εμπορίου για να διασφαλίσει τη συμμόρφωση με τις συμβάσεις αυτές μέσω μελλοντικής «κοινωνικής ρήτρας» σε διεθνές επίπεδο;

Απάντηση του κ. Marin εξ ονόματος της Επιτροπής (10 Ιουνίου 1996)

Από το 1992, όλες οι συμφωνίες που συνήψε η Κοινότητα με τις τρίτες χώρες ορίζουν ότι ο σεβασμός των δημοκρατικών αρχών και των δικαιωμάτων του ανθρώπου αποτελούν ουσιαστικό στοιχείο αυτών των συμφωνιών.

Μια τέτοια ρήτρα περιλαμβάνουν οι συμφωνίες συνεργασίας με τις χώρες της Λατινικής Αμερικής, ρήτρα που επιτρέπει στην Κοινότητα να προσφύγει, ενδεχομένως, σε περιοριστικά μέτρα, ανάλογα με τη σοβαρότητα της κάθε περίπτωσης, ή ακόμα και να θέσει τέρμα στη συμφωνία ή να αναστείλει την εφαρμογή της εξ ολοκλήρου ή εν μέρει.

Ειδικότερα, στην προσπάθειά της να στηρίξει με συγκεκριμένες ενέργειες το σεβασμό των διατάξεων που αναφέρει το Αξιότιμο Μέλος του Κοινοβουλίου, σε όλες τις χώρες της Λατινικής Αμερικής η Επιτροπή στηρίζει προγράμματα υπέρ μειονεκτούντων ατόμων όπως τα παιδιά και οι ιθαγενείς, καθώς και προγράμματα που ενισχύουν το σεβασμό του δικαιώματος του συνεταιρίζεσθαι και των δικαιωμάτων των ιθαγενών.

Όσον αφορά τις προτρεπτικές κοινωνικές ρήτρες στις εμπορικές σχέσεις, είναι σκόπιμο να υπογραμμισθεί ότι το νέο καθεστώς γενικευμένων δασμολογικών προτιμήσεων της Κοινότητας προβλέπει ότι από την 1η Ιανουαρίου 1998 θα παρέχονται πρόσθετες προτιμήσεις στις δικαιούχους χώρες που εφαρμόζουν πιο προωθημένες κοινωνικές πολιτικές και σέβονται ιδίως το περιεχόμενο της σύμβασης της Διεθνούς Οργάνωσης Εργασίας αριθ. 138 σχετικά με το ελάχιστο όριο ηλικίας με την πρόσληψη σε εργασία. Στόχος αυτού του μέτρου είναι να αντισταθμισθεί το πρόσθετο κόστος που προκύπτει από την προσαρμογή της αναπτυξιακής πολιτικής των δικαιούχων χωρών στις ανάγκες της κοινωνικής προόδου.

Εξάλλου, το καθεστώς γενικευμένων δασμολογικών προτιμήσεων περιλαμβάνει επίσης μια διάταξη σύμφωνα με την οποία το προτιμησιακό καθεστώς μπορεί να αρθεί ανά πάσα στιγμή ολοκληρωτικά ή εν μέρει στην περίπτωση απαράδεκτων πρακτικών από μέρους των δικαιούχων χωρών. Πρόκειται, μεταξύ άλλων για τη δουλεία (καταναγκαστικά έργα) όπως αυτή ορίζεται στις συμβάσεις της Γενεύης της 25ης Σεπτεμβρίου 1926 και 7ης Σεπτεμβρίου 1956 και στις συμβάσεις αριθ. 29 και αριθ. 105 της ΔΟΕ.
ΓΡΑΠΤΗ ΕΡΩΤΗΣΗ P-1214/96 υποβολή: Clive Needle (PSE) προς την Επιτροπή (10 Μαΐου 1996)

Θέμα: Μέθοδοι σφαγής

Σε ποίες ενέργειες προβαίνει η Επιτροπή μετά τις καταγγελίες που διατύπωσαν η RSPCA (Βασιλική Εταιρεία για την Πρόληψη των Ωμοτήτων κατά των Ζώων) και άλλοι σχετικά με τις μεθόδους σφαγής στις οποίες παρευρέθηκαν στο πλαίσιο των διατάξεων περί παραδοσιακού τρόπου σφαγής (halal) στη Γαλλία κατά την εορταστική περίοδο στα τέλη Απριλίου;

Aπάντηση του κ. Fischler εξ ονόματος της Επιτροπής (23 Μαΐου 1996)

Η Επιτροπή παρενέβη στις γαλλικές αρχές σε ό,τι αφορά το θέμα αυτό. Δεν έλαβε ωστόσο μέχρι τώρα επίσημη απάντηση.

Η οδηγία 93/119/ΕΟΚ ((ΕΕ αριθ. L 340 της 31.12.1993 )) του Συμβουλίου για την προστασία των ζώων κατά τη σφαγή επιτρέπει τη σφαγή των ζώων κατά τον παραδοσιακό τρόπο χωρίς αναισθητοποίηση. Ωστόσο η σφαγή αυτή πρέπει να πραγματοποιείται σε σφαγείο και να τηρεί άλλους κοινοτικούς κανόνες για την υγεία των ζώων και τη δημόσια υγεία καθώς επίσης και τους κανόνες τους σχετικούς με την καλή μεταχείριση των ζώων.